Oudpolisielid laat Springs-boewe spaander‘n Buurman het onraad gemerk toe hy ‘n hek sien oopstaan het. ŉ Gewoonlik rustige buurt in Springs in Gauteng moes Woensdag soos ŉ oorlogsone in die kleine geklink het toe ŉ groep rowers op ŉ inwoner van Selection Park losgebrand het. Dirk van Zyl (63) sê sy buurman se alarm het Woensdag omstreeks 13:40 afgegaan. Die bure was nie tuis nie en Van Zyl, wat ŉ oog oor die huis vir hulle gehou het, het gaan ondersoek instel. Hy het gesien die hek van die perseel staan oop en het terug na sy eie huis gestap om sy vuurwapen te gaan haal. In die erf was vier mans reeds besig om ŉ televisiestel in ŉ motor te laai. Van Zyl, ŉ oudpolisielid, sê kort nadat hulle hom gesien het, het een van die boewe al begin losbrand. “Daar was vier mans en dit het gelyk of minstens drie van hulle gewapen is,” het Van Zyl gesê. Van Zyl het teruggeskiet, waarna die mans in die huis in gevlug het. Hulle is kort daarna weer uit die huis en die hele groep het oënskynlik op Van Zyl losgebrand. Die rowers het daarna in hul motor gespring en in die rigting van KwaThema weggejaag. Van Zyl is nie gewond nie en sê hy kon ook nie sien of hy moontlik een van die rowers gewond het nie. Hy het moontlik hulle wegkommotor raakgeskiet. Die televisiestel het agtergebly en dit lyk of die rowers ŉ kluis uit die huis probeer verwyder het voordat Van Zyl hulle verwilder het. Die rowers het wél juwele gebuit. Kapt. Kay Makhubele, polisiewoordvoerder, het gesê niemand is nog in verband met die voorval aangekeer nie. ŉ Saak van huisroof word ondersoek.